༈ རྗེ་བཙུན་མ་ཕམ་པ་ལ་བསྟོད་པ་འཆི་བླུ་མ་བཞུགས་སོ། །
རབ་གསལ་པདྨའི་གུར་གྱི་ལྟེ་བར་ནི། །དྲི་མེད་ཟླ་བའི་གདན་ལ་རྣམ་པར་འགྱིང་། །ཞལ་
གཅིག་ཕྱག་གཉིས་གསེར་མདོག་ཉི་འོད་འཕྲོ། །ཞི་བ་ཟུར་ཕུད་ལྔ་ལྡན་ཁྱོད་ལ་འདུད། །མིག་
སྨན་མདོག་ཅན་ལྕང་ལོའི་རླུང་ཡབ་ནི། །དལ་བུར་འབབ་པའི་སྙན་གོང་ཨུཏྤལ་གྱི། །གེ་སར་
དགོད་པའི་རྩེ་ལ་ཟློས་གར་མཁན། །བུང་བ་གཞོན་ནུའི་དར་དིར་ཅན་དེར་འདུད། །སྐུ་ལུས་
གསེར་གྱི་ལྗོན་པ་རྒྱས་པ་ལ། །རིན་ཆེན་བྱེ་འུ་སྣ་ཚོགས་སིལ་སྙན་ཅན། །རྣམ་བཀྲ་དར་གྱི་ལོ་
འདབ་ཅི་ཡང་གཡོ། །ལང་ཚོའི་གཡུར་ཟ་ལྡེམ་པ་ཁྱོད་ལ་འདུད། །ཕྱག་གཡས་སྐྱབས་སྦྱིན་
འདབ་མའི་གྲིབ་བསིལ་ཅན། །ཕྱག་གཡོན་པདྨའི་ལྟེ་བར་སྤྱི་བླུགས་ནི། །སྙེ་མ་རྒྱས་པའི་འབྲས་
བཟང་སྩོལ་བ་ཅན། །མི་ཕམ་དཔག་བསམ་དབང་བོ་ཁྱོད་ལ་འདུད། །མཆོད་པ་ཀུན་འབུལ་
སྡིག་པ་ཐམས་ཅད་བཤགས། །དགེ་ལ་ཡི་རང་ཆོས་འཁོར་མ་ལུས་བསྐོར། །རྟག་པར་མྱ་ངན་མི་
འདའ་གསོལ་བ་འདེབས། །འགྲོ་ཀུན་རྫོགས་པའི་བྱང་ཆུབ་བརྙེས་པར་མཛོད། །ཚེ་རིང་ནད་
མེད་བདེ་སྐྱིད་ཕུན་ཚོགས་ཤིང་། །འཆི་ཁར་ཁྱེད་ཀྱི་ཞལ་མཆོག་མངོན་མཐོང་ནས། །ཕྱག་
གཡས་གསེར་གྱི་མདོག་ཅན་གླང་བོ་ཡི། །སྣ་ལྟར་བརྐྱངས་པ་བདག་གི་སྤྱི་བོར་ཞོག །ཡོན་ཏན་
79

༄༅། །བོ་དོང་པཎ་ཆེན་གྱི་གསུང་འབུམ་ཆེན་མོ།
མ་ལུས་བདག་ལ་མངོན་གྱུར་ནས། །འགྲོ་བ་ཀུན་གྱི་དོན་ཀུན་སྐད་ཅིག་ལ། །ཐོགས་པ་མེད་པའི་
ཚུལ་གྱིས་འགྲུབ་འགྱུར་ནས། །མགོན་པོ་ཁྱོད་ཀྱི་གོ་འཕངས་མྱུར་ཐོབ་ཤོག །ཅེས་པ་འདི་ནི་
དཀའ་བཞི་བ་ངག་དབང་རྒྱལ་མཚན་གྱིས་བསྐུལ་བའི་ངོར་སྙན་ངག་མཁན་པོ་དབྱངས་ཅན་
དགའ་བས་སྦྱར་བའོ།། །།